TARYBOS REGLAMENTAS (EB) Nr. 1152/2007
2007 m. rugsėjo 26 d.
iš dalies keičiantis Reglamentą (EB) Nr. 1255/1999 dėl bendro pieno ir pieno produktų rinkos organizavimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Tarybos reglamento (EB) Nr. 1255/1999 (2) 7 straipsnio 1 dalyje nustatomas baltymų kiekio intervencine kaina superkamo nugriebto pieno milteliuose reikalavimas - mažiausiai 35,6 % sausosios medžiagos, iš kurios pašalinti riebalai. Bendrijoje leidus nustatyti standartinį 34 % pieno baltymų kiekį tam tikros rūšies dehidratuotame konservuotame piene, siekiant tinkamai valdyti intervencines atsargas tikslinga nustatyti tokio paties lygio intervencijos standartą. To reglamento 4 straipsnio 1 dalyje nustatytą nugriebto pieno miltelių intervencinę kainą reikėtų pakeisti atsižvelgiant į naują baltymų kiekio standartą.
(2)
Reglamento (EB) Nr. 1255/1999 6 straipsnio 1 dalyje numatoma, kad intervencinės agentūros superka sviestą, kai sviesto rinkos kaina daugiau kaip dvi savaites yra mažesnė nei 92 % intervencinės kainos. Tokia tvarka yra nepatogi administraciniu požiūriu. Atsižvelgiant į naujausius intervencijos sistemos pakeitimus ir siekiant ją supaprastinti, reikėtų panaikinti tokią intervencinę tvarką.
(3)
Reglamento (EB) Nr. 1255/1999 6 straipsnio 3 dalyje numatoma, kad pagalba privačiam sviesto saugojimui gali būti skiriama, tik jei sviestas priskiriamas nacionalinei kokybės klasei. Taikant skirtingas kokybės klasės sistemas valstybėse narėse, pagal skirtingus reikalavimus skiriama ir pagalba. Siekiant užtikrinti vienodas sąlygas ir supaprastinti pagalbos privačiam saugojimui administravimą, nacionalinius kokybės kriterijus reikėtų pakeisti kitose rinkos rėmimo sistemose taikomais Bendrijos kriterijais.
(4)
Pagal Reglamento (EB) Nr. 1255/1999 6 straipsnio 3 dalį pagalba, kaip rinkos rėmimo priemonė, yra skiriama privačiam grietinėlės saugojimui. Taip pat pagal to reglamento 7 straipsnio 3 dalį pagalba gali būti skiriama ir nugriebto pieno miltelių saugojimui. Šios abi paramos priemonės ilgą laiką nebuvo naudojamos praktiškai, net ir tuomet, kai pieno riebalų ir baltymų rinka buvo smarkiai išsiderinusi. Todėl šias priemones galima laikyti nereikalingomis ir reikėtų jas panaikinti.
(5)
Reglamento (EB) Nr. 1255/1999 13 straipsnio 1 dalies b punkte numatyta galimybė karinėms pajėgoms pirkti sviestą mažesnėmis kainomis. Tačiau šia nuostata nebuvo pasinaudota nuo 1989 m., todėl tokia paramos sistema laikoma nereikalinga.
(6)
Reglamento (EB) Nr. 1255/1999 14 straipsnio 3 dalyje yra nustatytas pagalbos švietimo įstaigų moksleivių aprūpinimui pienu dydis ir numatoma, kaip nustatyti pagalbos aprūpinimui kitais reikalavimus atitinkančiais produktais dydį. Siekiant supaprastinti mokyklų aprūpinimo pienu sistemą ir atsižvelgiant į šiandienos sveikatos ir mitybos tendencijas, visoms pieno kategorijoms turėtų būti nustatyta vienodo dydžio pagalba.
(7)
Reglamento (EB) Nr. 1255/1999 26 straipsnyje numatyta, kad importuojant visus jo 1 straipsnyje nurodytus produktus privaloma pateikti importo licenciją. Šiuo metu galima naudotis kitomis stebėsenos sistemomis, pagal kurias teikiama tikslesnė, naujesnė ir skaidresnė informacija. Atitinkamais atvejais tokias sistemas reiktų taikyti ir pieno produktų importui. Todėl importo licencija turėtų būti neprivaloma, tačiau Komisijai turėtų būti suteikta teisė prireikus įvesti licencijų sistemą.
(8)
Reglamentą (EB) Nr. 1255/1999 reikėtų atitinkamai iš dalies keisti,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1255/1999 iš dalies keičiamas taip:
1.
4 straipsnio 1 dalies b punktas pakeičiamas taip:
„b)
nugriebto pieno miltelių: 169,80.“
2.
6 straipsnis iš dalies keičiamas taip:
a)
1 dalis pakeičiama taip:
„1. Intervencinės agentūros superka sviestą, kaip nurodyta 2 dalyje, mokėdamos 90 % intervencinės kainos nuo kiekvienų metų kovo 1 d. iki rugpjūčio 31 d. remdamosi specifikacijomis, kurios turi būti nustatytos.
Jei 2008 m. ir vėlesniais metais pirmiau nurodytu laikotarpiu intervencine kaina galimas supirkti kiekis viršija 30 000 tonų, Komisija gali sustabdyti intervencinį pirkimą.
Tokiu atveju supirkimą intervencinės agentūros gali vykdyti nustatyta konkurso tvarka remdamosi specifikacijomis, kurios turi būti nustatytos.“;
b)
2 dalies antra pastraipa išbraukiama;
c)
3 dalis iš dalies keičiama taip:
i)
pirma pastraipa pakeičiama taip:
„3. Pagalba suteikiama šių produktų privačiam saugojimui:
-
nesūdyto sviesto, pagaminto patvirtintoje Bendrijos įmonėje iš grietinėlės arba pieno, kurio sudėtyje esantys sviesto riebalai sudaro ne mažiau kaip 82 % masės, sausosios neriebalinės pieno medžiagos - ne daugiau kaip 2 % masės, o drėgmė - ne daugiau kaip 16 % masės,
-
sūdyto sviesto, pagaminto patvirtintoje Bendrijos įmonėje iš grietinėlės arba pieno, kurio sudėtyje esantys sviesto riebalai sudaro ne mažiau kaip 80 % masės, sausosios neriebalinės pieno medžiagos - ne daugiau kaip 2 % masės, drėgmė - ne daugiau kaip 16 % masės ir druska - ne daugiau kaip 2 % masės.“;
ii)
antra pastraipa išbraukiama.
iii)
ketvirtoje pastraipoje išbraukiami žodžiai „grietinėlė ir“, penktoje pastraipoje išbraukiami žodžiai „grietinėlę ar“.
3.
7 straipsnis iš dalies keičiamas taip:
a)
1 dalis pakeičiama taip:
„1. Kiekvienos valstybės narės paskirta intervencinė agentūra sąlygomis, kurios turi būti nustatytos, intervencine kaina superka aukščiausios kokybės nugriebto pieno miltelius, pagamintus patvirtintoje Bendrijos įmonėje purškimo būdu iš Bendrijoje pagaminto karvės pieno, kurie jai yra pasiūlomi laikotarpiu nuo kovo 1 d. iki rugpjūčio 31 d. ir kurie:
-
atitinka mažiausią baltymų 34,0 % kiekį neriebalinės sausosios medžiagos masėje,
-
atitinka nustatytinus konservavimo reikalavimus,
-
atitinka nustatytus minimalius kiekio ir pakuotės reikalavimus.
Intervencinė kaina yra ta, kuri galioja nugriebto pieno miltelių pagaminimo dieną, ir ji taikoma nugriebto pieno milteliams, pristatytiems į intervencinės agentūros paskirtus sandėlius. Jei atstumas nuo nugriebto pieno miltelių laikymo vietos iki sandėlių, į kuriuos jis pristatomas, yra didesnis už atstumą, kuris turi būti nustatytas, intervencinė agentūra laikydamasi sąlygų, kurios turi būti nustatytos, vienodu tarifu padengia transporto išlaidas.
Nugriebto pieno milteliai gali būti laikomi tik sandėliuose, kurie atitinka sąlygas, kurios turi būti nustatytos.“;
b)
3 ir 5 dalys išbraukiamos.
4.
10 straipsnio a punktas pakeičiamas taip:
„a)
išsamios šio skyriaus taikymo taisyklės;“.
5.
13 straipsnio 1 dalies b punktas išbraukiamas.
6.
14 straipsnio 3 dalis pakeičiama taip:
„3. Bendrijos pagalbos dydis:
-
18,15 EUR už 100 kg bet kokios rūšies pieno.
Kitiems reikalavimus atitinkantiems pieno produktams pagalbos dydis nustatomas atsižvelgiant į tų produktų pieno sudėtines dalis.“
7.
26 straipsnis iš dalies keičiamas taip:
a)
1 dalis pakeičiama taip:
„1. Į Bendriją importuojant arba iš jos eksportuojant vieną ar daugiau 1 straipsnyje išvardytų produktų gali būti reikalaujama pateikti importo arba eksporto licenciją.“;
b)
3 dalies a punktas pakeičiamas taip:
„a)
produktų, kuriems reikia eksporto licencijos, sąrašą ir importo procedūras, kai nereikalaujama importo licencijų;“.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2008 m. sausio 1 d. Tačiau 1 straipsnio 1 ir 3 punktai taikomi nuo 2008 m. rugsėjo 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugsėjo 26 d.